A BIZOTTSÁG 72/2005/EK RENDELETE
(2005. január 17.)
a Ciszjordániából és a Gázai övezetből származó egy virágból álló (virágos) szegfű behozatalára vonatkozó kedvezményes vám felfüggesztéséről és a közös vámtarifa vámtételeinek újbóli bevezetéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Ciprusról, Izraelből, Jordániából, Marokkóból, Ciszjordániából és a Gázai övezetből származó egyes virágok behozatalára vonatkozó kedvezményes vámok alkalmazási feltételeinek meghatározásáról szóló, 1987. december 21-i, 4088/87/EGK tanácsi rendeletre (1), és különösen annak 5. cikke (2) bekezdésének b) pontjára,
mivel:
(1)
A 4088/87/EGK rendelet meghatározza a nagyvirágú rózsa, a kisvirágú rózsa, az egy virágból álló (virágos) szegfű és a több virágból álló (virágos szárú) szegfű kedvezményes vámjának alkalmazási feltételeit a friss vágott virágnak a Közösségbe történő behozatalára évente megnyitott vámkontingens keretein belül.
(2)
A 747/2001/EK tanácsi rendelet (2), közösségi vámkontingenst nyit meg, és rendelkezik annak kezeléséről a Ciprusról, Egyiptomból, Izraelből, Máltáról, Marokkóból, Ciszjordániából és a Gázai övezetből származó friss, vágott virágokra és virágbimbókra.
(3)
A 71/2005/EK bizottsági rendelet (3) megállapította a szegfűre és rózsára alkalmazandó közösségi termelői és importárakat a fenti rendszer alkalmazása céljából a szóban forgó országokból történő behozatal esetében.
(4)
A 700/88/EGK bizottsági rendelet (4), megállapítja az említett rendszer alkalmazásának szabályait.
(5)
A 4088/87/EGK és 700/88/EGK rendelet szerint meghatározott árak alapján azt a következtetést kell levonni, hogy a 4088/87/EGK rendelet 2. cikkének (2) bekezdésében meghatározott, a kedvezményes vám felfüggesztésére vonatkozó feltételek a Ciszjordániából és a Gázai övezetből származó egy virágból álló (virágos) szegfű esetén teljesültek. A közös vámtarifa vámtételeit újból be kell vezetni.
(6)
Az említett termékek esetében a kontingens a 2005. január 1. és december 31. közötti időszakra vonatkozik. Ebből következően a kedvezményes vám felfüggesztése és a közös vámtarifa vámtételeinek újbóli bevezetése legfeljebb ennek az időszaknak a végéig tart.
(7)
Ezeket az intézkedéseket az Élőnövény- és Virágpiaci Irányítóbizottság ülései közötti időszakban a Bizottságnak kell meghoznia,
ELFOGADTA EZT A RENDELETET:
1. cikk
A Ciszjordániából és a Gázai övezetből származó, egy virágból álló (virágos) szegfű (ex 0603 10 20 KN-kód ) behozatalára vonatkozó, a 747/2001/EK rendelet által meghatározott kedvezményes vámot felfüggesztik, és a közös vámtarifa vámtételei újból bevezetésre kerülnek.
2. cikk
Ez a rendelet 2005. január 18-án lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. január 17-én.